Vicepreşedinta Statelor Unite Kamala Harris şi-a exprimat "îngrijorarea profundă" cu privire la criza umanitară din Fâşia Gaza în timpul unei întâlniri, luni, cu Benny Gantz, membru al cabinetului de război israelian, potrivit unui comunicat publicat de Casa Albă, transmite AFP, potrivit agerpres.ro.
Kamala Harris a "îndemnat Israelul să ia măsuri" pentru a spori pătrunderea ajutoarelor pe teritoriul ameninţat de foamete, dar a şi "salutat abordarea constructivă" a autorităţilor israeliene în negocierile aflate în derulare pentru eliberarea ostaticilor deţinuţi în Fâşia Gaza, însoţită de o intervenţie temporară a încetării ostilităţilor.
Vicepreşedinta SUA "a făcut apel ca Hamas să accepte condiţiile care sunt pe masă pentru eliberarea ostaticilor, care ar duce la o încetare imediată a focului de şase săptămâni şi ar permite o creştere a ajutorului umanitar".
Întâlnirea cu Benny Gantz a avut loc fără accesul presei.
Vizita la Washington a acestui fost ministru israelian al apărării, membru al cabinetului de război dar şi rival politic al premierului Benjamin Netanyahu, ridică semne de întrebare în Israel.
Un purtător de cuvânt al Casei Albe, John Kirby, a indicat că vizita a avut loc la iniţiativa lui Benny Gantz, al cărui program a inclus întâlniri cu consilierul pentru securitate naţională Jake Sullivan şi cu şeful diplomaţiei americane Antony Blinken."Avem de-a face cu toţi membrii cabinetului de război, inclusiv cu ministrul Gantz", iar sosirea lui "este o extensie firească a acestor discuţii", a precizat acesta.
"Un membru al cabinetului de război vrea să vină în Statele Unite, vrea să ne vorbească despre evoluţia conflictului, ne oferă o ocazie pentru a discuta despre importanţa creşterii ajutorului umanitar şi ajungerea la un acord cu privire la ostatici. Nu ne vom lipsi de această oportunitate", a explicat Kirby.